To biler tørnede lørdag morgen kort før klokken 7 sammen i T-krydset Jerupvej, Oremosevej og Bindslevvej. En 56-årig kvinde kom kørende ad Jerupvej i vestlig retning og af uvisse årsager, kører hun direkte ud i T-krydset og ind i en anden bilist. Det drejer sig om en 22-årig mand, der kom kørende mod nord fra Sindal. Kvinden er kommet alvorligt til skade i forbindelse med sammenstødet, da hun blev fastklemt i bilen. Beredskabet på stedet vurderede, at hendes tilstand er så alvorlig, at man fik fat i en lægehelikopter, der fløj den 56-årige kvinde til Aalborg Universitetshospital. - Seneste melding er, at hun er udenfor livsfare, men alvorligt tilskadekommen, siger Mads Hesselund, vagtchef hos Nordjyllands Politi. Den 22-årige mand, der også var impliceret i ulykken lørdag morgen, er kommet lettere til skade og er kørt til Regionshospitalet i Hjørring. Nordjyllands Politi har lørdag formiddag en bilinspektør på ulykkesstedet for at undersøge nærmere, hvad der er sket. Der bliver foretaget tekniske undersøgelser, der skal afdække blandt andet hastigheden på de to biler og bremselængder. - Der er foreløbig noget, der tyder på, at den 56-årige kvinde ikke har overholdt sig vigepligt i T-krydset, men det skal vores undersøgelser nu klarlægge, siger vagtchefen hos Nordjyllands Politi. Vejene i området ved Sindal er lørdag formiddag spærret på grund af ulykken, indtil der er foretaget oprydning på stedet, ligesom man afventer bilinspektørens undersøgelser.

Opsummering:
En 56-årig kvinde er kommet alvorligt til skade i forbindelse med en trafikulykke ved Sindal tidligt lørdag morgen.